Da Watzmo (standarddeitsch: Watzmann) is as zentrale Bergmassiv in de Berchtsgoana Oipn. Er liegt im Sidostn vo Obabayern im Nationalpark Berchtsgoan in de Gmoandn Ramsau und Schönau am Kenigssää. Des bekannte Massiv håt sein Kulminationspunkt in da Watzmo-Mittlspitzn, de mit ihre 2713 m Hächn aa da hächste Punkt vom Landkroas Berchtesgoana Land is. Vo da bekanntn Osicht vo Berchtesgoan aus, mitm "Großen Watzmo" rechts und am "Kloana Watzmo" (Watzmoweibi) zua Linkn, dazwischn de Watzmo-Kinda, kimt de Watzmosagn. De Watzmo-Ostwand guit ois d'hächste Wand vo de Ostoipn.